На основу члана 35. Закона о приватизацији („Службени гласник РС”, бр. 83/14, 46/15 и 112/15) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О СТРАТЕШКОМ ПАРТНЕРСТВУ

Члан 1.

У Уредби о стратешком партнерству („Службени гласник РС”, бр. 129/14 и 75/15), у члану 2. став 1. тачка 3) мења се и гласи:

„3) битне елементе уговора о стратешком партнерству (врста, износ и рок уношења улога Стратешког инвеститора), а може да садржи и друге одредбе (нпр. о обавези инвестирања, пословања, запошљавања, средствима обезбеђења уредног извршења уговорних обавеза, условима, начину и правним последицама раскида);”

Став 4. мења се и гласи:

„Министарство надлежно за послове привреде, предлаже Влади одлуку из става 2. овог члана, на основу документације, као и других података од значаја добијених од надлежних органа и организација, субјекта приватизације и потенцијалног инвеститора.”

Члан 2.

У члану 5. став 2 речи: „Агенција за приватизацију (у даљем тексту: Агенција)”, замењују се речима: „министарство надлежно за послове привреде”.

Члан 3.

У члану 6. став 3. мења се и гласи:

„Лице које поседује најмање 5% капитала субјекта приватизације не може бити члан Комисије.”

Члан 4.

У члану 8. став 5. мења се и гласи:

„Комисија доставља министарству надлежном за послове привреде извештај о спроведеном поступку, као и предлог уговора о стратешком партнерству ако су преговори успешно окончани.”

Члан 5.

У члану 10. став 1. тачка 2), реч: „предузећа” замењује се речима: „субјекта приватизације”.

Члан 6.

У члану 12. став 2. после речи: „Комисијом” додају се речи: „и уплате цену из става 1. овог члана”.

Члан 7.

У члану 13. став 3. после тачке 1), додаје се тачка 1а), која гласи:

„1а) идентификационе податке о понуђачу;”.

Члан 8.

У члану 21. став 2. мења се и гласи:

„У року од два дана од дана доношења одлуке Владе из члана 20. ове уредбе, министарство надлежно за послове привреде писмено обавештава све рангиране учеснике односно јединог учесника, а Изабраном понуђачу упућује позив за започињање преговора ради закључења уговора о стратешком партнерству.”

Члан 9.

У члану 22. став 1. број: „60” замењује се бројем: „90”.

Став 4. мења се и гласи:

„Министарство надлежно за послове привреде обавештава Стратешког инвеститора, односно другорангираног учесника о одлуци Владе о закључењу уговора о стратешком партнерству, у року од пет дана од дана пријема одлуке Владе.”

После става 4. додају се ст. 5. и 6. који гласе:

„Уколико у року из става 1. овог члана преговори нису успешно окончани, Комисија доставља министарству надлежном за послове привреде извештај о спроведеном поступку.

Министарство надлежно за послове привреде у року од 15 дана од дана пријема извештаја из става 5. овог члана доставља Влади извештај о спроведеном поступку, ради доношења одлуке о проглашењу поступка неуспешним.”

Члан 10.

Члан 24. мења се и гласи:

„Члан 24.

Ако Изабрани понуђач не закључи Уговор о стратешком партнерству, сматраће се да је одустао од Понуде.

У случају из става 1. овог члана, Влада може донети одлуку да се отпочну преговори са другорангираним учесником.

Ако ни другорангирани учесник не закључи Уговор о стратешком партнерству, Влада доноси одлуку о даљем поступку.”

Члан 11.

Члан 25. мења се и гласи:

„Члан 25.

Учесник губи право на враћање депозита уколико:

1. јe повукао Пријаву, односно одустао од Понуде,
2. је доставио документацију у Пријави, за коју се испоставило да није тачна, важећа односно веродостојна,
3. није извршио допуну Пријаве у складу са чланом 17. став 5. ове уредбе,
4. је проглашен за Стратешког инвеститора, позван, а не потпише Уговор о стратешком партнерству у прописаном року, или
5. је проглашен за стратешког инвеститора, а према мишљењу надлежне организације за спречавање прања новца постоје сметње за закључење уговора, или
6. у другим случајевима дефинисаним Упутством за понуђаче.”

Члан 12.

Члан 26. мења се и гласи:

„Члан 26.

Депозит се враћа Стратешком инвеститору у складу са Уговором о стратешком партнерству.

Депозит се враћа учеснику у року од 15 дана од дана доношења одлуке којом се његова Пријава одбацује или одбија Понуда.

У случају више учесника, депозит учесника се враћа у року од 15 дана од дана доношења одлуке Владе о утврђивању Ранг листе, осим другорангираном учеснику чији депозит се задржава до затварања трансакције у складу са Уговором о стратешком партнерству.

У случају поништења поступка, депозит учесника се враћа у року од 15 дана од дана доношења одлуке Владе о поништењу поступка.

На депозит враћен у року не обрачунава се камата.

Депозит учеснику који је изгубио право на враћање депозита у складу са чланом 25. ове уредбе не враћа се.”

Члан 13.

Наслов изнад члана 27. и члан 27. мењају се и гласе:

„Проглашење поступка неуспешним и поништење поступка

Члан 27.

Влада проглашава поступак неуспешним:

1. ако није достављена ниједна Пријава,
2. ако ниједна Пријава не испуњава услове,
3. ако ниједна Понуда не испуњава услове,
4. ако се са Стратешким инвститором, као ни са другорангираним учесником, не закључи Уговор о стратешком партнерству,
5. ако не наступи затварање трансакције у складу са Уговором о стратешком партнерству,
6. у другим случајевима дефинисаним Упутством за понуђаче,
7. у другим случајевима у складу са овом уредбом.

Влада може својом одлуком да поништи поступак у било које време, све до потписивања Уговора о стратешком партнерству.

Одлука о проглашењу поступка неуспешним, односно о поништењу поступка се објављује на интернет страници Владе даном доношења и доставља учеснику у року од пет дана од дана доношења.”

Члан 14.

У члану 28. став 3. мења се и гласи:

„Министарство надлежно за послове привреде сачињава извештај о извршеној контроли, утврђује испуњеност уговорних обавеза и предлаже одговарајуће мере Влади.”

Став 4. брише се.

Досадашњи став 5. постаје став 4.

Члан 15.

У члану 29. став 4. брише се.

Члан 16.

У члану 2. став 4, члану 5. ст. 3. и 4, члану 10. ст. 2. и 3, члану 11. ст. 1. и 3, члану 12. став 3, члану 13. став 1, члану 14, члану 15, члану 21. став 2, члану 22. ст. 3 и 4, члану 23. став 7, члану 28. ст. 1, 2, 3. и 5. и члану 29. ст. 1. и 4, реч: „Агенција” у одређеном падежу замењује се речима: „министарство надлежно за послове привреде” у одговарајућем падежу.

Члан 17.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, 25. фебруара 2016. године

ВЛАДА

ПРЕДСЕДНИК